На основу члана 159. став 9. Закона о рударству и геолошким истраживањима („Службени гласник РС”, број 101/15) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

У Р Е Д Б У

О НАЧИНУ ПЛАЋАЊА НАКНАДЕ И УСЛОВИМА ОДЛАГАЊА ПЛАЋАЊА ДУГА ПО ОСНОВУ НАКНАДЕ ЗА КОРИШЋЕЊЕ МИНЕРАЛНИХ СИРОВИНА И ГЕОТЕРМАЛНИХ РЕСУРСА

Члан 1.

Овом уредбом ближе се уређује начин плаћања и услови одлагања плаћања дуга по основу накнаде за коришћење минералних сировина и геотермалних ресурса (у даљем тексту: накнада) коју плаћа носилац експлоатације којем је одобрено извођење рударских радова (у даљем тексту: носилац експлоатације).

Члан 2.

Накнада се плаћа периодично, као аконтација и коначно, по истеку године.

Накнада се плаћа за сваку врсту минералне сировине и геотермалних ресурса појединачно.

Обрачун и аконтационо плаћање накнаде врши се тромесечно у року од 15 дана по истеку тромесечја.

Уколико је износ плаћених аконтација накнаде у току године мањи од износа обрачунате накнаде по истеку године, разлика се плаћа у законском року за подношење годишњег финансијског извештаја.

Уколико је износ уплаћених аконтација у току године већи од износа коначно обрачунате накнаде по истеку године, више плаћена накнада урачунава се као аконтација за наредни период.

Члан 3.

Податке о кварталном обрачуну накнаде, носилац експлоатације подноси посебно за свако лежиште односно рудник, министарству надлежном за послове рударства (у даљем тексту: министарство), односно надлежном органу аутономне покрајине (у даљем тексту: покрајински орган) у року из члана 2. став 3. ове уредбе на следећим обрасцима:

1) Образац КНМС 1 Квартални обрачун накнаде за коришћење осталих минералних сировина из члана 159. став 2. тач. 1), 2), 3), 5), 6), 7) и 8) Закона о рударству и геолошким истраживањима;

2) Образац КНМС 2 Квартални обрачун накнаде за коришћење неметаличних минералних сировина за добијање грађевинског материјала и магнезита из члана 159. став 5. Закона о рударству и геолошким истраживањима;

3) Образац КНМС 3 Квартални обрачун накнаде за коришћење металичних минералних сировина из члана 159. став 2. тачка 4) Закона о рударству и геолошким истраживањима.

Обрасци из става 1. овог члана одштампани су уз ову уредбу и чине њен саставни део.

Члан 4.

Податке о годишњем обрачуну накнаде, носилац експлоатације подноси министарству, односно покрајинском органу, заједно са годишњим финансијским извештајем (биланс успеха и биланс стања) на следећим обрасцима:

1) Образац ГНМС 1 Годишњи обрачун накнаде за коришћење осталих минералних сировина из члана 159. став 2. тач. 1), 2), 3), 5), 6), 7) и 8) Закона о рударству и геолошким истраживањима;

2) Образац ГНМС 2 Годишњи обрачун накнаде за коришћење неметаличних минералних сировина за добијање грађевинског материјала и магнезита из члана 159. став 5. Закона о рударству и геолошким истраживањима;

3) Образац ГНМС 3 Годишњи обрачун накнаде за коришћење металичних минералних сировина из члана 159. став 2. тачка 4) Закона о рударству и геолошким истраживањима.

Обрасци из става 1. овог члана одштампани су уз ову уредбу и чине њен саставни део.

Члан 5.

Уколико носилац експлоатације не поступи у складу са чл. 2, 3. и 4. ове уредбе, министарство, односно покрајински орган, послаће носиоцу експлоатације опомену с налогом да поступи у складу са одредбама ове уредбе и доспели износ плати најкасније у року од десет дана од дана пријема опомене.

Члан 6.

Дуг по основу накнаде за коришћење минералних сировина и геотермалних ресурса чије се плаћање може одложити чине обавезе по основу накнаде за коришћење минералних сировина и геотермалних ресурса и обрачунате камате за период доцње, који je доспео за плаћање 15. јануара 2016. године.

Члан 7.

Одлагање плаћања обавеза по основу накнаде за коришћење минералних сировина и геотермалних ресурса може се одобрити плаћањем дуга у 12 једнаких месечних рата.

Члан 8.

Одлагање плаћања се одобрава под следећим условима:

1) обвезник накнаде треба да поднесе захтев за плаћање дуга у ратама министарству, односно покрајинском органу;

2) висина дуга који се плаћа на рате, утврђује се у износу који се састоји од основног дуга и износа камате на дан 31. децембра 2015. године, а који је неизмирен закључно са стањем на дан 15. јануар 2016. године;

3) одлагање плаћања дуга врши се потписивањем споразумаизмеђу министарства, односно покрајинског органа и обвезника накнаде;

4) за период одлагања плаћања дуга обрачунава се камата у складу са одредбама закона којим је уређен порески поступак.

Члан 9.

Обвезник у периоду отплате дуга треба да измирује уредно текуће обавезе по основу накнаде за коришћење минералних сировина и геолошких ресурса.

Члан 10.

Ако обвезник накнаде у периоду плаћања дуга на рате не измири две месечне рате или редовно не измирује текуће обавезе министарство, односно покрајински орган ће по службеној дужности решењем поништити споразум и након правоснажности решења, поднети захтев Пореској управи за принудну наплату преосталог дуга, са доказима о дугу.

Члан 11.

Даном ступања на снагу ове уредбе престаје да важи Уредба о начину плаћања накнаде за коришћење минералних сировина и геотермалних ресурса за 2016. годину („Службени гласник РС”, број 97/15).

Члан 12.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, 25. фебруара 2016. године

ВЛАДА

ПРЕДСЕДНИК